Afgørelse nr. 138

af 17. februar 1989

om fortolkning af artikel 22, stk. 1, litra c), i forordning (EØF) nr. 1408/71 ved transplantation eller andre kirurgiske indgreb, som kræver analyse af biologiske prøver, når patienten ikke opholder sig i den medlemsstat, hvor analyserne foretages

(89/C 287/04)

DE EUROPÆISKE FÆLLESSKABERS ADMINISTRATIVE KOMMISSION FOR VANDRENDE ARBEJDSTAGERES SOCIALE SIKRING HAR —

under henvisning til artikel 81 i Rådets forordning (EØF) nr. 1408/71 af 14. juni 1971 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet [1], ifølge hvilken den har til opgave at behandle ethvert administrativt spørgsmål eller fortolkningsspørgsmål, der opstår i forbindelse med bestemmelserne i forordning (EØF) nr. 1408/71 og senere forordninger, og

ud fra følgende betragtninger:

Artikel 22, stk. 1, litra c), i forordning (EØF) nr. 1408/71 omhandler det tilfælde, hvor en forsikret har fået tilladelse til at rejse til en anden medlemsstat for at få behandling;

i visse tilfælde kan analyser af biologiske prøver, som er påkrævede før og/eller efter en transplantation eller andre kirurgiske indgreb, kun foretages i den medlemsstat, hvor den pågældende af den kompetente institution har fået tilladelse til at blive behandlet, men disse analyser foretages ikke, mens den pågældende opholder sig i denne medlemsstat;

disse analyser af biologiske prøver udgør en helhed sammen med de øvrige præ- og postoperative undersøgelser, det kirurgiske indgreb og alle de ydelser, der udredes i henhold til lovgivningen i den medlemsstat, hvor den forsikrede har fået tilladelse til at blive behandlet, og alle udgifterne til disse ydelser afholdes af den kompetente institution;

det er derfor påkrævet at præcisere fortolkningen af artikel 22, stk. 1, litra c), i forordning (EØF) nr. 1408/71 for at tydeliggøre, at denne bestemmelse ligeledes omfatter analyser af biologiske prøver, der foretages i en anden medlemsstat end den kompetente stat før og/eller efter en transplantation eller et andet kirurgisk indgreb, som den kompetente institution har givet tilladelse til, selv om disse analyser ikke foretages under den pågældendes ophold i den anden medlemsstat, og

idet beslutning er truffet på de i artikel 80, stk. 3, i forordning (EØF) nr. 1408/71 fastsatte betingelser —

TRUFFET FØLGENDE AFGØRELSE:

1. Analyser af biologiske prøver, der foretages i en anden medlemsstat end den kompetente stat, og som den kompetente institution har givet tilladelse til, er omfattet af artikel 22, stk. 1, litra c), i forordning (EØF) nr. 1408/71, selv om disse analyser ikke foretages under den pågældendes midlertidige ophold i den anden medlemsstat.

2. I så fald anvender den kompetente institution blanket E 112 til at give tilladelse til, at de biologiske prøver fremsendes til og analyseres i den anden medlemsstat.

Efter aftale mellem den kompetente institution og institutionen på opholdsstedet fremsendes blanket E 112 og de biologiske prøver til den behandlingsinstitution, der har ordineret analyserne.

3. Denne afgørelse offentliggøres i De Europæiske Fælleskabers Tidende. Den træder i kraft den første dag i den fjerde måned, der følger efter offentliggørelsen.

Formand for den administrative kommission

B. Díez Rodríguez

[1] EFT nr. L 149 af 5. 7. 1971, s. 2.

--------------------------------------------------